
Die openbaring van ’n duiker

Die son bak fel in die Karoo. Op ‘n klip staan ‘n duikertjie, haar ore gespits vir enige gevaar, maar dit is net sy en die verlate vlaktes om haar soos sy dit ken. 

Nie ver van die duiker loop ‘n seun. Vellies aan sy voete, pyl en boog in sy hand is hy opsoek na iets. Hy weet net nie wat, dalk vrede? ‘n Heenkome van sy eie? Die vrae maal in sy kop, maar die antwoorde bly buite sy bereik. Die paadjie kronkel voor hom uit, onbewuwstelik is hy besig om nader aan die antwoorde op sy vrae te kom: die duiker. Vir lank het hy sonder rigting gestap, en skielik is dit asof hy nuwe krag het, asof ‘n magneet hom trek na waar hy moet wees. 

Hy sien haar van ver. Klein en fyn, maar tog weet hy daar is soveel meer as wat die oog kan sien. Haar koppie lig, en sy kyk hom in die oë. ‘n Rustigheid maak nes binne hom, sekerheid dat sy die antwoorde het. Sy voete loop asof vanself na haar, sy bly staan en die aantrekkings krag is onmeetbaar. Hy kniel by haar, reik sy hand uit na haar. Versigtig kom sy nader, druk haar neusie teen sy nek en bly staan. Skielik raak alles stil binne hom, kan dit wees? Is dit die einde van sy reis? Die duikertjie tree terug en kyk hom in die oë. Vir die eerste maal in jare smag sy wese na iets, en val die skille van sy oë. ‘n Straaltjie hoop flikker binne hom en oorrompel hom. 

Op sy knieë, trane wat oor sy wange drup vind hy ‘n onverwagse warmte. In die oë van ‘n bokkie. Sou sy weet wat sy aan hom openbaar het? Hy kyk op en daar staan sy steeds, haar blik gefokus op hom. Versigtig staan hy op en neem haar in sy arms. Sy rus haar koppie teen sy bors, gemaklik en so saggies. En in hierdie oomblik besef hy sy intensies, nie net met haar nie, maar ook met homself. Hy wil haar ten alle tye beskerm, vir ander is sy net ‘n duiker, maar vir hom is sy soveel meer. Sy is die waarheid waarna hy gesmag het, die hoop wat hy vir lank nie kon vind. Tog is dit vreemd, hy het gesoek met die doel om te jag, sy antwoorde dalk in die dood te kry. Vir die eerste maal kyk hy na sy pyl en boog, nou nutteloos op die grond. Nooit weer sal dit meer neem as wat nodig is nie. Hy tel dit op sy skouer en voel vir die eerste maal lig. 

Met die bokkie in sy arms stap hy oor die vlaktes oppad na ‘n nuwe lewe en ‘n bietjie meer vrede.

 


Geluksdal se geheime vrou

Meisie Venter stoot die klub se deur oop. Dis klein Saterdag, daar behoort vanaand meer mense te wees as gister. Sy groet hier en daar, nie regtig lus vir geselsies nie. Aan die einde van die kroeg wag haar stoel vir haar. Almal weet dis haar plekkie. Sy wink die kroegman nader en bestel haar eerste whiskey vir die aand. Die duurste wat daar is. 

Dit gly warm in haar keel af, skop nes in haar maag. Saligheid. Dis sekerlik die naaste aan liefde wat sy ooit weer sal kom. Die klomp geleerdes wat so sê dat liefde net ’n klomp tjol is, is reg. Wat het sy oor van liefde? ’n Leë huis en elke aand die bodem van ’n whiskey glas? Die babalas is nie wonderlik nie, maar hel dis beter as niks. Sy steek haar hand op vir die tweede glas. 

Leon vra nie meer vrae nie, hy skink net. Hy sal soms sy kop skud as sy te veel gehad het, maar dis dit. Hy sorg ook darem dat die mans haar nie lastig val nie. Hy is ’n goeie wag. Sy draai om in die stoel en kyk na die mense. Meestal boere, nou en dan ’n vreemdeling. Die jong klomp in die hoek speel pool en ’n stewige hoop geld is op die spel. Net dalk wys sy later vir die snotkoppe hoe dit gedoen word. Sal nie die eerste keer wees nie. 

Oom Bertus met sy groot pens skud van die lag, sy hemp is deurgeskaaf hier by sy maag. Suip en sulke lang ure in ’n trok sal enige man laat opblaas soos ’n krater. Hy is nie te onaangenaam nie, maar sy voorliefde vir die jonger geslag maak hom bietjie grillerig. Maar hy is oud en alleen. Mense is meer as bereid om ander pad te kyk bloot vir die rede. 

Samuel Smokes staan arms gevou en praat met die nuwe speurdertjie. Samuel is nooit sonder sy pyp nie. Hy het al gespot en gesê hy het die wêreld met ’n pyp in sy bek binnegekom en so sal hy dit uitgaan ook. As jy nie sy rook gewoont is nie, is dit oorweldigend, maar later ruik jy dit nie meer nie. Meisie het nog altyd gewonder hoe hou sy longe dit? G’n mens kan so baie en aanhoudend rook en nie sleg daarvan afkom nie. 

Sy kyk die nuwe speurder op en af. Belowend is hy beslis. Maar vir hierdie wêreld? Sy twyfel. Die boere is al so gatvol vir hulle vee wat gesteel word en niemand word gevang nie. Hulle het al gedreig om reg in eie hande te neem. Gelukkig het die hoge mense belowe om hulle beste man te stuur. Die boere het maar baie gemor. Hulle vertroue in die regering en sy wette lankal in sy kanon in. 

Meisie krap in haar gedagtes rond vir die speurder se naam. Wat is dit nou weer? Venter? Le Roux? Willemse! Ditsem. Willemse. Sy kyk hom op en af. Lang man. Sterk en glad nie skaam vir die son nie blyk dit. Sy hare is vaalbruin met blonde stukkies tussenin. Lyk nie kunsmatig nie. Sy skuif haar fokus na sy oë. Grys. Nie iets wat mens aldag sien nie. Sy sal haarself later voorste. Bietjie van naderby kennis maak met die nuutste belofte. 

In die hoek bulder die een jong man. Hy het klaarblyklik die oorhand gekry. Meisie bestel haar derde whiskey. As sy wil, kan sy elke aand die kroeg leegdrink. Haar geldsake lyk goed, maar sy adverteer dit nie. Na vyf  jaar weet almal steeds net die nodigste van haar. Dis hoe sy dit verkies. Dit is byna weer tyd om spore te maak. Dis amper-amper te warm hier op Geluksdal. 

Sy laat die ys in haar glas rinkel en dink aan wat haar pa haar geleer het. “ Moet nooit jou hand oorspeel nie. Wees eerder te versigtig as te gretig.” 

Hy het haar alles geleer wat sy ken. Sommige daarvan is bietjie outyds en het sy al aangepas, maar sy gebruik dit steeds. En dis die groot geheim tot haar sukses. Sy gooi die laaste whiskey in haar keel en stap dan heup swaaiend tot in die hoek waar die manne so luiddrugtig pool speel. Namate sy naderkom raak hulle stiller. Iets binne haar wil-wil lekkerkry, maar sy  druk dit vinnig af. 

Hulle het pas ’n rondte voltooi. Sy skraap die balle bymekaar en pak dit sorgvuldig en tydsaam reg. Sy hak die driehoek oor die lamp, vat ’n stok uit die aantreklike blondekop se hande en leun vooroor. Haar bloes hang aanloklik oop. Hulle geraas van netnou het verdwyn. Sy glimlag skalks en speel hulle vinnig onder die tafel in. Nog ’n les van haar pa: “ Weet wat jou bates is en hoe om hulle te gebruik.” 

Vir ’n oomblik huiwer haar hand oor die rol note. Dis tog onnodig. Sy gaan hierdie naweek weer groot geld maak. Laat die arme sotte minstens dink hulle het nog waardigheid oor. Sy wuif ’n soen in hulle rigting en loop terug na haar hoekie toe. Die volgende glas wag reeds vir haar. 

Meisie woel die whiskey in haar mond rond. Hier by die vierde glas proe dit na heuning wat soet en dik in haar keel afhardloop en nes skop in haar maag. Whiskey sit nie in haar kop soos by meeste ander mense nie. Dit gaan sit doer diep in haar hart. Daar waar sy gedink het niks sal wees nie. 

Sy wonder wat haar pa sou gesê het? Sou hy haar op die skouer klop, of terugstaan en kritiseer? Daar is beslis ’n paar dinge waaroor hy verbaas sou wees. Hy kyk seker van daar onder na haar en jeuk om weer oor te neem. Hy kan maar daar bly, dis nou haar beurt. 

Vanwaar Meisie sit, het sy ’n goeie uitsig oor Willemse. Hy is nader as wat hy netnou was. Is dit doelbewus? Almal anders in die kroeg is oop. Selfs as sy hulle nie geken het nie, sou sy hulle kon lees. Dis nie die geval met Willemse nie. Dit laat haar kriewel. Een van haar grootste wapens en sy kan dit nie op díé man gebruik nie. Dis ongewoon. Sy verpés ongewoon. Sy skud egter die gevoel af en besluit om hom eers van nader te leer ken voor sy spoke opjaag en onnodige foute maak. 

Hy kom doelgerig op haar afgestap. Meisie kyk nie weg nie, sy vroetel nie. Sy wag geduldig tot hy by haar is. Sy sien nou eers dat sy een oog eerder blou as grys is. Die hoeke van sy mond wys dat hy baie lag, maar die lyn oor sy voorkop vertel dat hy ewe veel frons. 

Met die kroeg se geraas kom niemand agter dat daar in een hoekie twee mense is wat nog nie ’n woord met mekaar gepraat het nie. 

Meisie weier om eerste te praat. As hy die gesprek lei, kan sy versigtig trap sonder om haarself te verraai. 

“ Ek dink ons kan maar die speletjie stop.” 

Meisie voel hoe haar hartklop versnel. Wat weet hy tog? Hoeveel ander voor hom kon niks uitrig nie? Wat sal hom ander maak? 

“ Ons moet nog ver gaan voor ons telepaties kan gesels. Ongelukkig vir nou moet ons dit maar op die harde manier doen. Willemse, aangenaam.” 

Vir ’n oomblik wil sy lag van verligting. Hy is vars. Anders. Gevaarlik. Nietemin steek sy haar hand uit, “ Meisie Venter aangenaam. Telepatie sal eeue neem daarvoor Geluksdal bereik. Die gatkant kry nie veel met nuwe tegnologie te doen nie.” 

Die klank van sy lag is sag, amper asof dit sleg sal wees as hy dit hardop doen. Hy knip ook nie sy oë nie. Dit maak Meisie opnuut ongemaklik. Sulke mense mis niks. 

Hy skuif langs haar in. Sy draai met opset haar bene tot dit teen syne rus. Hy skram nie weg nie, maar doen ook niks wat haar laat dink hy stel verder  belang nie. 

“ Jy is die enigste persoon op die dorp met wie ek nog nie kennis gemaak het nie. Maar jy is beslis die interessantste van almal.” 

Meisie laat haar stem ’n oktaaf sak, “ Wat laat jou dit sê meneer Willemse?” 

“ Los die meneer. Ek sou verwag om iemand soos jy in die stad te sien, beslis nie tussen die beeste en skape nie. Sarel sê my jy is nie van die wêreld nie? Waarom hier kom plak?’ 

“ Daar is sekere goed wat ’n vrou eerder vir haarself hou. Ek is nie hier van die gatkant nie, maar dit is perfek as jy moeg is vir die normale gejaag en dinge.” 

Hy kyk net na haar met sy eienaardige oë, drink tydsaam aan sy glas. Wat is dit? Brandewyn? Nee, skoon coke. Tyd om nou te gaan. Sy wil die naweek se job agter die rug kry en spore maak. 

“ Jy sal my ongelukkig moet verskoon meneer Willemse, my aand is op ’n einde. Welkom in Geluksdal, ek hoop jy kom reg.” 

Sy beduie vir Leon dat sy later sal regmaak. Toe sy opstaan, doen Willemse dieselfde en stap saam met haar tot by die deur. 

“ Totsiens.... Annabelle.” daarmee draai hy om en neem sy plek by die kroeg in. 

Meisie staan versteen. Die koue wat by die deur inwaai pla haar nie. Annabelle. Hoe is dit moontlik? Sy kom tot verhaal en verdwyn die donker nag in. 

 


’n Stew se towerkrag

Die reën val in sluiers oor die aarde. Al vir die laaste week. Daar was nog nie kans vir my om my daaglikse stappie in die berge te doen nie. Gelukkig ken ek elke moontlike paadjie beter as wat meeste mense hulself ken. So het ek nog elke dag voor die kaggel gesit en denkbeeldige paadjies geloop. 

Deur die dag is dit net ek en Rommel. Stefan werk dan op die plaas om te virseker dat sy erfporsie nie vergaan nie. Ons paadjies het eendag heel toevallig gekruis toe hy my by die boeremark raakgeloop het. Kort daarna het hy my plaas toe genooi. Ek was elke naweek daar tot met sy ouers se afsterwe. Die plaas was skielik syne, en ek ook. 

Ons troue het bestaan uit slegs vier mense. Ons twee, die dominee en sy oom. Sommer by die plaasdam het ons ewige lojaliteit aan mekaar gesweer. Ja, hy weet nie dat ek al van daardie eerste oomblikke af seker was dat ek met hom gaan trou nie. 

My gedagtes word onderbreek deur ‘n verskiriklike slag. Donderstorms. Nie my gunsteling nie, maar hier op die plaas maak dit nie saak nie. Hier moet jy maar vat wat jy kry, of jy daarvan hou of nie. Dit herinner my eintlik, ek moet begin met aandete. Stefan sal oor ‘n uur hier wees en rasend van die honger. 

Rommel stap saam met my kombuis toe, hoopvol dat hy ’n stukkie vleis sal kry. “Jy kyk my verniet so aan. Jou maag gaan bars van al jou gebedel.” 

Sy koppie draai skeef, asof my woorde hom beledig. Skewe boud gaan sit hy voor die oond. Hier verander niks, daarom weet hy dat ek iets vir hom sal laat val. 

Een van die eerste geregte wat ek vir Stefan gemaak het was stew. Ek onthou nog hoe hy my geprys het daarvoor. Dieselfde resep wat my ma gebruik het om my pa te vang, is oorgedra na my toe. Wanneer iets werk, waarom dit verander? 

Wanneer Stefan later die huis inkom, is die kos net klaar. “Naand liefste. Die kos ruik soos altyd hemels.” 

Ek soen hom op sy wang, gevlei deur sy woorde. “Ek hoop jy is honger. Ek het jou gunsteling gemaak.” Hy glimlag effens styf maar skep tog ’n groot bord kos in. 

Soos altyd vra ek hom oor sy dag en wat sy planne vir môre is. Na ete sit ons op die stoep en koffie drink. Sy arms om my skouers en absolute vrede omvou ons. 

Môre is altyd onseker, maar ons druk deur en pas aan by watookal die dag mag gebeur. En glo dit of nie, op hierdie Vrydag hou dit op met reën. Dis absoluut wonderlik en ek besluit om sommer middagete vir Stefan te neem. 

Gewapen met sy kosmandjie en ‘n hoed sit ek af dam toe.

 “Dis nou ’n lekker bederf hierdie. Gaan jy my bietjie kom help?”  As antwoord kry hy ’n kyk wat hom laat lag. “Wel aangesien jy nie hier is om te help nie, kan jy sekerlik saam met my eet?” Ons skuif onder die skadu van sy bakkie in. Toebroodjies saam met my man op ons stukkie aarde, wat kan beter wees? 

“Geen stew vandag nie?” sy stem is tergend. 

“Vanaand dalk ja. En as jy so voel sommer malvapoeding ook.” 

“Wel daarvoor gaan ek nie nee sê nie. Een van die redes waarom ek met jou getrou het was omdat jy vol verrassings kan wees. Ten spyte van wat mense mag dink.” Sy woorde is onverwags en tog ook vertroostend. Miskien was my ma reg. 

Terwyl ek terug loop huis toe dink ek aan my huwelik. Ons is al amper ’n jaar getroud. Die dae vloei in een en dis goed. Elke aand, al vir amper ’n jaar sit ek en Stefan aan tafel en praat oor ons dag. Oor ’n heerlike bord stew. En nie een keer het hy gevra na iets anders nie. Die gedagte laat die dag vroliker lyk. Ek is bevoorregt om ’n man te hê wat nie moeg raak van dieselfde ding oor en oor nie.

 


Oggend gedagtes

Dis Saterdag, die lug is blou en wolkloos. Die son weerkaats soos glas op die water. Elmari is al van vroegdag wakker. Haar eerste koppie Kubaanse koffie het glad afgegaan. Die tuin is versorg en die kabouter se neus blink weer mooi. 

Met die blik beskuit, en tweede koppie koffie in die hand skuif sy onder die appelboom in. Bolloks, haar boerboel druk met sy snoet teen haar been. Groot honde oë wat smeek vir ŉ beskuitjie. 

“Ja toe nou, jy hoef nie te bedel nie.” Sy gee vir hom ŉ stuk karringmelkbeskuit en kyk hoe hy dit verorber. 

Barend het al hoeveel maal met haar gespot oor die gewoonte. “ Jy gaan die hond nog diabetes of iets gee Elmari, laat staan bietjie die beskuit.” 

Sy weet hy is nie ernstig nie. Vandat die kinders uit die huis is, is sulke ritueeltjies vir haar selfs meer belangrik. Sy mis hulle. Lize sit doer ver in Switserland. Die laaste twee krismisse  het sy net gebel en laat weet sy kom nie huis toe nie. Vandat Lize vir Ludwig ontmoet het, stap hulle die hele Europa plat en verken historiese kastele. 

Elmari het Ludwig nog net een keer ontmoet. Hy lyk na ŉ knap kêrel. Selfs sy kan nie ontken dat hy aantreklik is met daardie blou-blou ogies, lui glimlag en mooi kuiltjies van hom nie. Van trou was daar nog nie sprake nie, maar soos sy haar kind ken, kyk sy eers die kat goed uit die boom. 

Sandra, haar jongste is weer glad nie soos Lize nie. Sy sal iets doen, en agterna eers vrae vra. Sandratjie. Sy bly darem Elmari se oogappel. Haar meisiekind met die rooi-blonde hare en groot bruin ogies. Sandra het van dag een af almal se harte gesteel. Sy is darem in die land, maar sy sit anderkant in Potch. Sy het hierdie jaar haar derde jaar van regte agter die rug. 

Elmari is trots op albei haar dogters. Dat hulle die lewe geniet en verken, maar ai, sy verlang so na hulle. Barend trek ook al meer terug. En die vet weet, sy kan nie dink hoekom nie. Hulle baklei nie, albei lyk goed vir hul agt-en-vyftig-jaar. En in die slaapkamer is dit nog net so lewendig soos vyf-en-twintig-jaar gelede. Miskien moet sy by Marietjie hoor of sy nie vir haar raad het nie. 

Sy glimlag skalks wanneer sy aan die laaste verrassing dink wat sy vir Barend beplan het. Daar is baie meer voordele as net fiksheid wanneer jy vier keer ŉ week jou lyf in die gimnasium laat sweet en werk. 

Die gimnasium kan egter nie die emosionele kant van ‘n verhouding fiks hou nie. Wanneer laas het sy en Barend regtig gepráát? Aan die etenstafel praat hulle maar oor ditjies en datjies, maar niks dieper nie. Beteken dit dat hulle na dertig jaar nie meer lief is vir mekaar nie? Of is dit omdat die kinders nie meer in die huis is nie? Moet hulle mekaar van vooraf leer ken? 

Bolloks sug hier by haar voete. Sy kyk hom venynig aan. “Waaroor het jy om te sug my honne? ŉ Hondelewe moet darem heerlik wees. Eet en slaap, blaf so nou en dan vir die posman, en daar gaat jy.” 

Oor twintig minute staan Barend op, dan wil hy sy eerste koppie koffie vir die dag hê. Daarna was hulle al die vensters. Dus het sy nog ‘n paar minute vir haarself. 

Sy voel soos ŉ verveelde huisvrou, al is dit glad nie die geval nie. Een keer ŉ week bied sy kruie klasse by die Klein Saaltjie aan. Daar is taamlik belangstelling daarin. Sy leer die vrouens hoe om na elke krui om te sien, watter medisinale kwaliteite elkeen het. En natuurlik watter noodsaaklik is om in jou huis aan te hou. Van Maandae tot Donderdae swoeg sy in die gimnasium en is betrokke by die kinderhuis. 

Sy voel skuldig oor die kinderhuis. Doen sy dit omdat sy wil, of is dit om die leemte van haar kinders te vul? En as dit wel die rede is, is dit werklik so sleg? Sy sorg dat al tweehonderd kinders goed behandel word. Hulle kry goeie, gesonde kos. Die biblioteek spog met ŉ wye verskeidenheid boeke, en geen kind word aangeneem of in pleegsorg geplaas tensy sy heeltemal tevrede is met die mense nie. Dit neem die meeste van haar tyd in beslag, maar sy skeep ook nie haar huis af nie. 

Alles binne die huis skree van orde en gemoedelikheid. Die kombuis is haar koninkryk, en selfs daar het elke ding sy plek. Destyds was dit Barend se trougeskenk aan haar. Hy lol nie met haar kombuissake nie en sy peuter nie aan sy vliegtuigies waaraan hy ure spandeer nie. 

Met al hierdie dinge, is dit dan werklik net daardie diep gesprekke wat ontbreek in haar lewe? Sy is steeds lief vir Barend. Sy het hom eenmaal gesien en geweet, hy is die man vir haar. 

ŉ Glimlag breek oor haar lippe. Mooi was nog nooit lelik nie, en Barend Retief het elke meisie se hart bekoor.  Maar agter sy selfvertroue is hy sag, sensitief en iemand wat ŉ verskriklike ontsag vir vrouens gehad het. ŉ Papbroek was hy beslis nie, maar hy het selde sy stem teenoor haar gelig. Selfs wanneer hulle van mekaar verskil, sou hy eerder gaan stap om te kalmeer. Wanneer hy dan terugkom het hy rustig gesit, na haar geluister en dan sy mening gegee. Alles in ag genome, was haar lewe goed. 

Voor Elmari huiswaarts keer, stap sy deur haar tuin. Sy is mal oor laventel, en het gesorg dat daar genoeg in haar tuin is. Verder bestaan die tuin uit vetplantjies, mooi klip paadjies en visdammetjies. Oor die houtbruggie, net anderkant die pienk kabouter en sy trompet staan rye en rye kruie. Basil, tiemie, aloe, wilde seldery, boneset en nog meer. Sy bekyk die blaartjies vir enige torre of wurms wat dit kan vreet. “ Pragtig. Julle kom mooi aan.” 

Bolloks draf agter haar aan tot by die huis en sit ewe bedees voor die deur. Hy kap-kap met sy poot teen haar bont Sari. “ Waaragtig, een van die dae rol jy sommer oor die gras so dik is jy.” Sy steek haar hand om die deur en bring ŉ tuisgemaakte honde koekie te voorskyn. Die winkel goed is gif vir die hond se maag, en kos omtrent ŉ arm en ŉ been. Hy balanseer die koekie op sy neus voor hy dit in sy mond wip. 

In die kombuis skakel Elmari solank die stoof aan en sit alles reg vir Barend. Hy is die enigste een wat vier hompe suiker in sy koffie vat. Sy ril vir die soet van dit. Bitter en soet. Lig en donker. Hulle verskil so, maar vul mekaar tog perfek aan. 

Barend stap die kombuis lui-lui binne. “ Môre Patat. Lekker geslaap?” 

“ Heel lekker dankie. Gaan sit jy solank, ek bring jou koffie, dan was ons gou-gou die ruite.” 

Hy pik haar op haar skouer en gaan sit voor die groot venster. Bene voor hom uitgeskop, die koerant reeds in sy hande. 

Die ketel fluit skril, en Elmari haal dit blitsig van die stoof af. “ Hmm, waar is die neut koekies dan? Aha! Hier is dit.” Sy pak alles mooi op ŉ skinkbord en dra dit sitkamer toe. 

“ Hier my man. Jy moet asseblief weer vir Patrys bel en vra of hy nog amandels en okkerneute het asseblief. Ek wil weer bak.” 

“ Dis reg Patat. Ek het sommer gedink om later vandag ŉ draai daar te gaan maak. Bietjie lyn natmaak en gesels.” 

Die buitekamer is waar al die skoonmaakmiddels gestoor word. Stoflappe, emmers, koerantpapier. Enigiets wat kieme en stof verjaag. Lyn natmaak, beteken langs die water sit tot laat. Sy is nie vanaand lus vir Patrys en sy nuutste vlam nie. Die kind is skaars ouers as Lize! Wat praat sy tog met so iemand? Nee wat, dan nooi sy eerder vir Madelie om ŉ wyntjie te kom drink, of sy klim met haar nuutste paal dans boek in die bed. 

“ Patatjie, is jy reg? Laat ons die vensters sommer gou afhandel.” 

Sy neem die emmer, lappe en koerantpapier na die voorhuis toe. Barend staan reeds aan die buitekant op die leer. Sy vryf die binnekant blink. 

So staan hulle. Stilte tussen hulle wat rek, die koerantpapier wat elke dan en wan geraas maak. Moet sy haar gedagtes met Barend deel? Netnou sê hy dis haar verbeelding. Sy weet nie, sy sal nog moet dink. 

Die sirkels waarin sy vryf word al groter, skielik doem Barend se gesig hier voor haar op. 

“ Jy is pragtig weet jy? Veral as jy so hard konsentreer dat jou oë sulke skrefies trek.” 

Sy het dit glad nie verwag nie. Wanneer laas het hy só iets vir haar gesê? Sy voel hoedat sy bloos en steek haar gesig agter die lap weg. 

“Kruip jy weg vir my? Kom bietjie hier sodat ek jou kan soen.” 

Hy leun binnetoe en met sy een hand lig hy haar ken saggies en teer. Sy kyk hom in die oë, en al die verspotte gedagtes verdwyn. Dis soos n ligskakelaar wat skielik aangeskakel word. 

